<classify> NA VERONICA ROMWALD DAR ES SALAAM TAASISI ya Tiba ya Mifupa na Mishipa ya Fahamu MOI imefanya upasuaji mwingine wa kunyoosha uti wa mgongo. Akizungumza na MTANZANIA jana, Mkuu wa Kitengo cha Mawasiliano ya Umma MOI, Almas Jumaa, alisema upasuaji huo ulifanyika wiki iliyopita. Alisema madaktari bingwa wa MOI walifanya upasuaji huo kwa kushirikiana na wenzao kutoka Hospitali ya COEDN ya Marekani. Wataalamu hao wamemfanyia upasuaji huo mkubwa wiki iliyopita, Nadhifa Seleman 13, ambaye alikuwa na tatizo la kupinda uti wa mgongo kibiyongo, alisema. Alisema hiyo ni mara ya pili kwa madaktari wa hospitali hiyo kufanikisha upasuaji huo ambao ulikuwa haufanyiki nchini. Upasuaji wa kwanza ulifanyika Oktoba 5 mwaka jana... tulishirikiana na hawa hawa madaktari. Kwa hiyo tunaendelea kujiimarisha kusudi kila anayehitaji upasuaji wa aina hii aweze kupata huduma nchini, alisema. Hivi karibuni, Kaimu Mkurugenzi wa MOI, Dk. Othuman Kiloloma alisema wagonjwa waliokuwa wakihitaji kufanyiwa upasuaji wa aina hiyo walikuwa wakipewa rufaa kwenda India. Kwa mwaka walikuwa wakipelekwa watoto kati ya 15 hadi 20 na kila mtoto mmoja alikuwa akilipiwa na serikali kati ya Dola 60,000 hadi dola 80,000 Sh milioni 125 hadi Sh milioni 130, alisema. Alisema kufanyika kwa upasuaji huo nchini kutasaidia kuokoa fedha hizo na wataweza kusaidiwa wagonjwa wengi zaidi.  <topic>: KITAIFA 